PRIJEDLOG

Na temelju članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_\_ sjednici, \_\_\_\_\_\_\_\_\_\_\_ 2024., donijela je

**O D L U K U**

**o novčanoj potpori obrazovanju učenika srednjih škola i studenata**

**s odobrenom međunarodnom ili privremenom zaštitom**

**I. UVODNE ODREDBE**

**Članak 1.**

Ovom se odlukom utvrđuju uvjeti i postupak za dodjelu novčane potpore obrazovanju učenika srednjih škola i studenata s odobrenom međunarodnom ili privremenom zaštitom sukladno zakonu kojim je uređena međunarodna i privremena zaštita, radi olakšavanja integracije i pristupa sustavu obrazovanja (u daljnjem tekstu: potpora) te prava i obveze korisnika potpore.

Izrazi koji se koriste u ovoj odluci, a imaju rodno značenje, bez obzira na to jesu li korišteni u muškom ili ženskom rodu, odnose se na jednak način na muški i ženski rod.

**Članak 2.**

Potpora iznosi 2.000,00 eura, a isplaćuje se jednokratno.

Broj potpora utvrđuje svake godine gradonačelnik ovisno o sredstvima osiguranim u proračunu Grada Zagreba.

**II. UVJETI ZA DODJELU POTPORE**

**Članak 3.**

Potpora se može dodijeliti učeniku srednje škole ili studentu s odobrenom međunarodnom ili privremenom zaštitom sukladno zakonu kojim je uređena međunarodna i privremena zaštita, s prebivalištem ili boravištem u Gradu Zagrebu, a koji ispunjavaju sljedeće uvjete:

A) UČENICI

- da imaju status redovitog učenika srednje škole u Gradu Zagrebu, odnosno Zrakoplovne tehničke škole Rudolfa Perešina u Velikoj Gorici;

B) STUDENTI

- da imaju status redovitog studenta sveučilišnih ili stručnih preddiplomskih, diplomskih i integriranih studija ili redovitog studenta kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu ili na nekoj sastavnici Sveučilišta u Zagrebu, a kojem prava i obveze ne miruju.

Potpora se ne može dodijeliti učeniku srednje škole ili studentu koji je u tekućoj godini već ostvario bilo koji oblik potpore obrazovanju koju dodjeljuje Grad Zagreb ili koji nije uredno ispunio svoje ugovorne obveze u pogledu korištenja potpore obrazovanju koju dodjeljuje Grad Zagreb.

**III. POSTUPAK DODJELE POTPORE**

**Članak 4.**

Potpora se dodjeljuje na temelju javnog poziva koji se provodi u skladu s ovom odlukom.

Gradonačelnik raspisuje i objavljuje javni poziv na internetskoj stranici Grada Zagreba.

**Članak 5.**

Javni poziv provodi Povjerenstvo za dodjelu potpore obrazovanju učenika srednjih škola i studenata s odobrenom međunarodnom ili privremenom zaštitom (u daljnjem tekstu: Povjerenstvo).

Povjerenstvo imenuje gradonačelnik.

Povjerenstvo ima pet članova koji među sobom biraju predsjednika Povjerenstva.

Članovi Povjerenstva imenuju se iz redova znanstvenika, obrazovnih i nezavisnih stručnjaka te jedan član iz gradskog upravnog tijela nadležnog za promicanje ljudskih prava i jedan član iz gradskog upravnog tijela nadležnog za obrazovanje.

Stručne i administrativne poslove za Povjerenstvo obavlja nadležno gradsko upravno tijelo.

**Članak 6.**

Tekst javnog poziva sadrži:

- naziv tijela koje raspisuje javni poziv

- trajanje javnog poziva

- naziv gradskoga upravnog tijela kojemu se podnose prijava na javni poziv

- uvjete za dodjelu potpore

- popis dokumentacije kojom se dokazuje ispunjavanje uvjeta za dodjelu potpore

- rok u kojem će biti objavljeni rezultati javnog poziva

- broj potpora

- prava i obveze korisnika potpore.

Javni poziv otvoren je do potrošnje osiguranih sredstava u proračunu Grada Zagreba, za godinu u kojoj je javni poziv raspisan.

**Članak 7.**

Prijava na javni poziv koja ne sadrži dokaze o ispunjavanju uvjeta iz članka 3. ove odluke može se dopuniti u roku od 8 dana od primitka poziva na dopunu dokumentacije.

**Članak 8.**

Prijava koja nije podnesena na način ili u roku koji je utvrđen javnim pozivom, kao i prijava podnositelja koji ne ispunjava uvjete za dodjelu potpore, smatra se nepravilnom i neće se dalje razmatrati.

Na internetskoj stranici Grada Zagreba objavljuje se popis podnositelja čije su prijave nepotpune, nepravovremene ili ne ispunjavaju uvjete natječaja.

U roku od 8 dana od dana objave popisa iz stavka 2. ovog članka, podnositelj prijave može podnijeti prigovor.

Gradonačelnik odlučuje o prigovoru zaključkom.

**Članak 9.**

Povjerenstvo rangira prijave prema redoslijedu zaprimanja.

Na temelju rangiranih prijava, Povjerenstvo sastavlja prijedlog Liste korisnika, koju predlaže gradonačelniku.

Listu korisnika gradonačelnik utvrđuje zaključkom, koji se objavljuje na internetskoj stranici Grada Zagreba.

**IV. KORIŠTENJE POTPORE OBRAZOVANJU**

**Članak 10.**

Na temelju utvrđene Liste korisnika, s učenikom srednje škole ili studentom sklapa se ugovor o korištenju potpore (u daljnjem tekstu: ugovor), kojim se utvrđuju međusobna prava i obveze Grada Zagreba i učenika srednje škole ili studenta koji je ostvario potporu (u daljnjem tekstu: korisnik).

Nakon sklapanja ugovora, iznos dodijeljene potpore isplatit će se jednokratno na račun korisnika.

**Članak 11.**

Korisnik koji neosnovano primi iznos dodijeljene potpore ili ne koristi potporu sukladno ovoj odluci, dužan ju je vratiti. U suprotnome, povrat neosnovano primljenog iznosa dodijeljene potpore obrazovanju Grad Zagreb ostvarit će tužbom pred nadležnim sudom.

**V. ZAVRŠNE ODREDBE**

**Članak 12.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

Predsjednik

Gradske skupštine

**Joško Klisović, v. r.**